Brumunddal

Historie

Brumunddal vokste frem som tettsted etter at Dovrebanen åpnet fra Hamar til Tretten i 1894. Brumunddal stasjon ligger på 134 moh. Brumunddal har en atskillig industri med tilknytning til jord- og skogbruk, særlig trevare- og møbel- og næringsmiddelindustri. Konfeksjons- og maskinindustri, særlig produksjon av landbruksmaskiner og -utstyr. To eksempel på dette er Globus Maskinfabrikk, som ble etablert i 1911. Og trelastbedriften Berger Langmoen A/S, som ble Brumunddals største industribedrift og en av Norges største trelastprodusenter. I den følgende tida vokste det fram mye næringsvirksomhet her, blant annet ble Huseby meieri stiftet i 1898. 
Etter hvert vokste bebyggelsen på begge sider av elva, og byen ble et naturlig midtpunkt for store deler av tre kommuner: Ringsaker, Furnes og Nes. Brumunddal som sentrum var således en viktig grunn til at Ringsaker ble samlet til storkommune i 1964. Europaveg 6 ble bygget utenom Brumunddal sentrum fra Økelsrud til toppen av Bergshøgda med ferdigstillelse i 1982 som Motortrafikkvei og fjernet da gjennomgangstrafikken fra det trafikkerte sentrum. I 1962 ble det lagt fram planer om firefelts motorvei E6 fram til Lillehammer innen 1980, men den tidsplanen holdt ikke. I nye Nasjonal transportplan skal ny E6 bygges som firefeltsmotorvei fra Kolomoen og fram til Brumunddal med byggestart tidligst i 2018. Brumunddal ligger under Brumunddal/Veldre sokn, og Brumunddal kirke ble innviet i 1965.

Mjøsparken

Våren 2019 sto Mjøstårnet, verdens høyeste trebygg, ferdig i Mjøskanten. Her finnes Mjøsbadet, et offentlig svømmebasseng, og Mjøsparken, et frilufts- og rekreasjonsområde på 82 600 kvadratmeter ligger ved siden av dette. Mjøsparken har brygge for Skibladner, båthavn, skateanlegg, basketbane, petanque-bane, lekepark med mini-zipline, badestrand med badebinge, sansehage, grillplasser, toalettbygg, ladestasjon for el-sykler og benker.

«Slaget om Brumunddal»

På 1980- og -90-tallet i Brumunddal hadde det i lang tid vært en fremvoksende innvandringsmotstand. Butikken 8-8, som var eid av en pakistansk innvandrer, ble angrepet med en sprengladning så tidlig som 9. februar 1988. Senere brant butikken ned etter at det ble kastet inn en brannbombe 30. april 1988. Politiinspektøren ved Hamar politikammer uttalte at «Det er ikke snakk om organisert rasisme. Jeg vil heller kalle det pøbelstreker». Ute på Mjøsisen ble det reist og påtent et kors. Kommunen satte opp planker foran vinduer i hus hvor det bodde innvandrere for å hindre steinkasting og tilgrising. En vietnamesisk familie som hadde bodd i Brumunddal siden 1979 fikk hyppig huset sitt vandalisert. Natt til 27. mars 1991 ble familiefaren banket opp utenfor hjemmet sitt.
20. april 1991 publiserte Aftenposten en artikkel av Vetle Lid Larssen. Artikkelen hadde overskriften «Brumunddal - stedet Gud glemte?», og fortalte om de rasistiske hendelsene i byen årene i forveien. Artikkelen sendte sjokkbølger gjennom lokalsamfunnet. Det ble arrangert folkemøter og aksjonsgruppa «Brumunddal på nye veier» ble etablert. Ringsaker kommune betalte 140 000 kroner for en helsides annonse i Aftenposten, hvor de kalte artikkelen «En verbal svingskalle,», og fortsatte etter en faksimile av Larssens artikkel, «Men vi trengte den.»
31. august 1991 holdt den kjente innvandringsmotstander Arne Myrdal og tilhengerne hans fra Folkebevegelsen Mot Innvandring (FMI) et møte i Brumunddal. Møtet endte med et gateslag der flere hundre blitzere og antirasister blant annet fra SOS Rasisme ble kjeppjaget av Boot Boys, FMI-tilhengere og nøytrale brumunddøler. E6 og Brumunddal stasjon ble sperret av i cirka en halv time, og politi med skjold og hjelmer måtte holde den rasende mobben borte slik at de vel 100 blitzerne kunne plukkes opp av tre busser. En mobb var utstyr med stokker, jernstenger, kjetting, flasker med bensin og batterisyre.
Tusen personer møtte til folkemøte i Brumunddal, 14 dager etter Brumunddalsslaget. «Brumunddal på nye veier» fikk sterk politisk og økonomisk støtte fra myndighetene. Da Myrdal kom tilbake for å holde et nytt møte 20. september, møtte 4 000 mennesker opp og snudde ham ryggen. 
Fra 1992 til 1994 var Aksjonsplan Brumunddal skolens arbeid mot mobbing, diskriminering og rasisme. Brumunddal har med prosjektet «Brumunddal på nye veier» gjennom hardt arbeid klart å kvitte seg med rasiststempelet og i stedet bli et godt forbilde for andre tettsteder med samme problemer.

Kjente personer

Fra Brumunddal kommer blant andre bratsjisten Are Sandbakken, sangeren Gaute Ormåsen, sanger og programleder Phung Hang og skiløperne Ole Ellefsæter og Hilde Gjermundshaug Pedersen. Også Geirr Lystrup har postadresse Brumunddal.

Geologi

I silur, ca. 443 – 416 mill år siden, ble det avsatt mange forskjellige sedimenter i Oslofeltet: sandstein, dypvannskifer, grunnmarine sandsteiner, kalkstein og kontinentale røde sandsteiner øverst. Sanden kom fra Jotundekket som var i ferd med å utvikle seg i nordvest.
På Brumunddal ble den røde Brumunddalssandsteinen avsatt. Ringerike lå i strandsonen, mens Bærum og Oslo-området lå under vann. Her ble det avsatt myke skifre og her er det mulig å finne brachiopod-fossiler.